9. maja 2019 so v Mariboru odprli prvo trgovino brez embalaže, poimenovano Zelena japka. Foto: BoBo

Trgovino bo vodilo socialno podjetje v sklopu društva Pupillam, po besedah vodje projekta Tine Arnuš pa bo njena končna podoba rezultat prostovoljnega amaterskega in profesionalnega donatorskega sodelovanja.

Sicer pa bo trgovina Zelena japka tudi prva trgovina pod blagovno znamko Kupujem odgovorno, ki ozavešča potrošnike, da s svojim družbeno odgovornim nakupom vplivajo na ponudbo izdelkov, zdravih za ljudi, živali in okolje.

Trgovina bo odslej ponujala izdelke za gospodinjstva, ki so alternativa plastičnim, med drugim krtačke za posodo, bambusove zobne ščetke, slamice za večkratno uporabo, izdelke iz biobombaža in podobno, pa tudi čistila na rinfuzo.

Kot zagotavljajo upravljavci trgovine, bodo vsi izdelki, predvsem hrana, vrhunske kakovosti, večino od njih pa so sodelavci v Zeleni japki na današnjem odprtju tudi predstavili.